畫虎
作者：游次公
朝代：宋

paragraphs: 平生射虎裴將軍，馬獰如龍弓百鈞。
手撚白羽旁無人，注虎使虎不敢奔。
須臾叢薄爛斑出，人馬不知俱辟易。
矢如蓬蒿弓減力，將軍得歸幾敗績。
徐行爪牙元不露，眈眈垂頭若微顧。
尾翦霜風林葉飛，倏忽山頭日光暮。
包家畫出真於菟，我尚不敢編其鬚。
昔人作詩譏畫圖，吁嗟畫圖今亦無。